b'\n_START_ARTICLE_\nKsenija Hribar\n_START_SECTION_\n\xc5\xbdivljenje\n_START_PARAGRAPH_\nHribarjeva je 1957 kon\xc4\x8dala Srednjo baletno \xc5\xa1olo v Ljubljani in se nato v Londonu izpopolnjevala na \xc5\xa1olah Marie Rambert School of Ballet (1960-1961) in London Contemporay Dance School (1965-1967). Kot soustanoviteljica skupine London Contemporary Dance Theatre je v tem plesnem kolektivu pot nadaljevala kot plesalka, pedagoginja in koreografinja. _NEWLINE_Leta 1977 je diplomirala na Viktorijini univerzi v Manchestru. V Ljubljani je 1984 skupaj z mlaj\xc5\xa1o geneacijo plesalcev Sinjo O\xc5\xbebolt, Maretom Mla\xc4\x8dnikom, Bredo Sivec in Branetom Zavr\xc5\xa1anom ustanovila Plesni teater Ljubljana in bila do 1999 njegov umetni\xc5\xa1ki vodja. _NEWLINE_Od 1992 je na AGRFT v Ljubljani predavala umetnost gibanja in sodobne plesne tehnike. Umetni\xc5\xa1ko delo, znanje in razmi\xc5\xa1ljanje Ksenije Hribar so bili odlo\xc4\x8dilni dejavniki za izjemen razmah sodobnega plesa v Sloveniji v 80. in 90. letih 20. stoletja.\n_START_SECTION_\nIzvedena dela\n_START_PARAGRAPH_\nV slovenski plesni opus Ksenije Hribar sodijo predstave Sonata v mese\xc4\x8dini (Baletna skupina Lidije Sotlar, 1978) in Ciklus (SNG Opera in balet, 1985/86) ter predstave, ki jih je ustvarila s plesalci Plesnega teatra Ljubljana: Bridke solze L.B. (1985), Koncert (1985), Nostalgija (1987), Alpsko sanjarjenje (1986), Bikec Ferdinand (1988), Odisejev povratnik (1989/90), Komemoracija - Posu\xc5\xa1ene solze (1993), Sentimentalne reminiscence (1998).\n_START_SECTION_\nNagrade\n_START_PARAGRAPH_\nLeta 1996 je prejela \xc5\xbdupan\xc4\x8di\xc4\x8devo nagrado.'